b"\n_START_ARTICLE_\nJosip Tomin\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nPo osnovni \xc5\xa1oli v Gornjem Gradu je leta 1884 od\xc5\xa1el na gimnazijo v Celje, nato je med letoma 1892 in 1896 \xc5\xa1tudiral v Gradcu slavistiko, klasi\xc4\x8dno filologijo, primerjalno jezikoslovje, pedagogiko in arheologijo, obiskoval je tudi te\xc4\x8daj za telovadne u\xc4\x8ditelje. Doktoriral je 1898 z disertacijo o starogr\xc5\xa1kem komi\xc4\x8dno-parodi\xc4\x8dnem kratkem epu ''Vojna med \xc5\xbeabami in mi\xc5\xa1mi''. Pou\xc4\x8deval je na gimnaziji v Ljubljani, Kranju, Gorici in bil leta 1911 preme\xc5\xa1\xc4\x8den za ravnatelja na klasi\xc4\x8dno gimnazijo v Maribor, kjer je delo opravljal do upokojitve. Bil je \xc4\x8dlan de\xc5\xbeelnega \xc5\xa1olskega sveta in nadzornik za telovadbo v slovenskih in italijanskih \xc5\xa1olah, dejavno je gojil vrsto \xc5\xa1portov. _NEWLINE_Leta 1927 je bil ustanovni \xc4\x8dlan aerokluba Na\xc5\xa1a krila in njegov prvi predsednik. Aeroklub je pod njegovim delovanjem leta 1929 ustanovil akademsko jadralno skupino, v katero so se vklju\xc4\x8devali dijaki in je bila prva te vrste v Jugoslaviji ter uradno priznana s strani ministrstva iz Beograda. Leta 1937 je postal \xc4\x8dastni \xc4\x8dlan aerokluba.  _NEWLINE_Pisal je literarnozgodovinske in kriti\xc4\x8dne \xc4\x8dlanke o Pre\xc5\xa1ernu, Bleiweisu, Stritarju, A\xc5\xa1kercu, Murnu, Cankarju in objavil razne ocene knji\xc5\xbeevnih izdaj. Veliko \xc4\x8dasa je posvetil podro\xc4\x8dju \xc5\xa1olstva, izdal je ve\xc4\x8d u\xc4\x8dbenikov za gr\xc5\xa1\xc4\x8dino in latin\xc5\xa1\xc4\x8dino ter za njune potrebe priredil Ksenofontov slovar (Dunaj 1909). Napisal je nekaj \xc4\x8dlankov o pouku klasi\xc4\x8dnih jezikov in o latin\xc5\xa1\xc4\x8dini ter gr\xc5\xa1\xc4\x8dini. Kot slovenisti\xc4\x8dni jezikoslovec je sku\xc5\xa1al uveljaviti svoja pravopisna pravila v delu Antibarbarus. Studije o napakah in pravilih slovenskega pisanja (1910) (COBISS), a pri tem ni imel uspeha. Ukvarjal se je z dialektologijo, v \xc4\x8dasu \xc5\xa1tudija je napisal seminarsko nalogo Nare\xc4\x8dje v Bo\xc4\x8dni in njega sklanjatev (iz\xc5\xa1la 1903) (COBISS), ki je bila prva predstavitev govora kakega \xc5\xa1tajerskega nare\xc4\x8dja. Bil je tajnik odbora za zbiranje slovenskih nare\xc4\x8dnih pesmi._NEWLINE_V letih 1908\xe2\x80\x9341 je urejal Planinski vestnik in v 32 letih uredil 26 letnikov. V njem je v \xc5\xa1tevilnih \xc4\x8dlankih pisal o pomenu in ideologiji planinstva, posegal je v terminologijo, frazeologijo in slog ter se trudil dvigniti Planinski vestnik po vsebini in obliki na visoko raven._NEWLINE_Tomin\xc5\xa1ek je bil leta 1952 prvi \xc4\x8dastni me\xc5\xa1\xc4\x8dan Celja."